Anexă la decizia consiliului orăşenesc nr. 10/06 din 26.11.2019

### REGULAMENTUL PRIVIND CONSTITUIREA ŞI FUNCŢIONAREA CONSILIULUI ORĂȘENESC OCNIȚA

### Titlul I CONSTITUIREA CONSILIULUI ORĂȘENESC OCNIȚA

### Capitolul I MODUL DE CONSTITUIRE A CONSILIULUI

1. În conformitate cu art. 11 al Legii nr. 436-XVI din 28 decembrie 2006 privind administraţia publică locală, Consiliul orășenesc Ocnița este compus din 17 consilieri aleşi în condiţiile Codului electoral şi constituie autoritatea reprezentativă şi deliberativă a comunității . 2. Prima şedinţă (de constituire) a consiliului orășenesc/local se convoacă, în condiţiile Legii privind administraţia publică locală, în termen de 20 de zile de la data validării mandatelor de consilier. Consiliul orășenesc Ocnița este legal constituit dacă sînt validate mandatele a cel puţin două treimi din numărul de consilieri. Convocarea consilierilor consiliului local în prima şedinţă (de constituire) a consiliului se face prin hotărîre a consiliului electoral de circumscripţie raională . Prima şedinţă a consiliului local este deliberativă dacă la ea participă cel puţin două treimi din numărul consilierilor aleşi. În cazul în care această majoritate nu poate fi asigurată, şedinţa se ţine peste 3 zile, respectîndu-se aceleaşi condiţii. Dacă nici la a doua convocare şedinţa nu este deliberativă, se procedează la o nouă convocare, peste 3 zile. La această nouă, a treia convocare, şedinţa este deliberativă dacă se asigură prezenţa majorităţii consilierilor aleşi. În situaţia în care, din cauza absenţei nemotivate a consilierilor, consiliul nu poate fi convocat şi de această dată, el se consideră dizolvat de drept. Lucrările primei şedinţe (de constituire) sînt conduse de cel mai în vîrstă consilier, asistat de 1 sau 2 dintre cei mai tineri consilieri prezenţi la şedinţă.

3. Reprezentantul consiliului electoral de circumscripţie raională aduce la cunoştinţa consilierilor locali hotărîrea instanţei judecătoreşti privind legalitatea alegerilor din circumscripţia respectivă şi rezultatele validării mandatelor consilierilor şi le înmînează legitimaţiile. 4. După constituirea legală a consiliului local consilierii formează fracţiuni, alianţe, blocuri. Fracţiunea constă din cel puţin 3 consilieri. Fracţiunile se constituie, de regulă, la prima şedinţă (de constituire) a consiliului, în bază de liste ale partidelor, organizaţiilor social-politice şi blocurilor electorale. Constituirea fracţiunii se consemnează într-un proces-verbal. Procesul-verbal şi declaraţia cu privire la constituirea fracţiunii se transmit preşedintelui şedinţei pentru a fi anexate la procesul-verbal al şedinţei consiliului. Consilierii din partea partidelor, organizaţiilor social-politice şi blocurilor electorale care nu au întrunit numărul necesar pentru a constitui o fracţiune, precum şi consilierii independenţi se pot reuni pentru a constitui o fracţiune sau se pot afilia altor fracţiuni. Fracţiunile constituite îşi aleg organele de conducere sau conducătorii. La ședință de constituire se dezbat doar chestiunile stipulate în pct. 4 prezentului Regulament . 5. După validarea mandatului primarului la una din primele ședințe consiliul orăşenesc (municipal) alege la propunerea primarului orice persoană /persoane , inclusiv din rîndurile consilierilor viceprimarul /viceprimarii localității, prin votul majorității consilierilor locali. Candidatura pentru funcţia de viceprimar (viceprimari) se propune de către primar după consultarea fracţiunilor. Alegerea viceprimarului (viceprimarilor) se efectuează în condiţiile Legii privind administraţia publică locală.

6. Secretarul consiliului orăşenesc este numit de consiliul respectiv, în temeiul concluziei comisiei de concurs pentru ocuparea funcţiei vacante de secretar, la prima şedinţă a consiliului, după anunţarea rezultatelor concursului organizat în conformitate cu legislaţia în vigoare.